
AUNKE CU E MES A NENGA DI TUMA 
E RESULTADO DI FBI Y OM DI ARUBA 
INFORMACION CU 
PERIODISTA 
VAN SUSTEREN A 
HAYA TABATA FALSO 


HOMBER BIBANDO 
MAS CU 20 AÑA 
NA ARUBA SIN 
PAPEL DEPORTA 


APARENTE PERSECUCION 
CU TIRAMENTO TA 
CONFIRMA SITUACION 
SERIO NA ARUBA 


DIADOMINGO 
marduga 
Chendell Beaumont a keda 
corona un biaha mas como 
Rey di Tumba di Aruba. E 
festival a finalisa den careda 
di 3’or di marduga. E festival 
tabata den Balashi Beer 
Garden. 


Chendell a wordo compaña 
pa e grupo Rincon Boyz 
Suona y el a presenta cu su 
propio composición titula 
“Ata mi aki”. Un cantica cu 
a wordo aregla pa Raul Piar. 


Otro premionan pa e anochi 
aki tabata pa e Banda miho 
uniforma: 
Shine 
Band. 
E premio di Miho Trahe 
Carnavalesco 
tabata 
pa 
Sydney Simmons. 


Na di tres luga a keda Jerwin 
Hernandez, di dos luga a bay 
pa Gilliane Wester y natu- 
ralmente e ganado tabata 
Chendell. 


BIBA E REY CHENDELL BEAUMONT 

D 
en un declaracion ricibi for di Ministerio Publico ta mus- 
tra cu tur loke cu e periodista Greta van Susteren a uza 
bisando cu ta pruebanan presenta riba Natalee Holloway, a 
resulta cu esnan cu a mande a estaf’e y lamentablemente 
como periodista serio, el a cay den e trampa aki. 


Natalee Holloway a disparce na Aruba despues di un anochi 
di salimento riba 30 di mei 2005. Te dia di awe e desapari- 
cion di Natalee tin su impacto. 


Autoridadnan hudicial di Aruba (Cuerpo Policial di Aruba, 
instancianan di investigacion y Ministerio Publico di Aruba) 
lo investiga tur tips serio cu drenta cu lo por hiba na clar- 
idad den e caso aki. Na mei 2022 e periodista Mericano G.C. 
van Susteren a publica via social media cu e ta dispone di 
informacion importante cu cual lo por soluciona e desapari- 
cion di Natalee. 
P’esey mes cu RST (recherche samenwerkingsteam) en 
cooperacion cu FBI a start na juni 2022 un investigacion 
bao guia di Ministerio Publico di Aruba. 


E investigacion aki tabata dirigi principalmente riba e 
pregunta si e informacion cu señora Van Susteren ta dispone 
di dje, ta asina concreto y corecto cu en berdad e lo por hiba 
na soluciona di e caso. Lamentablemente e informacion no 
a aporta na soluciona e desaparicion di Natalee. 
Lo contrario, e investigacion a mustra cu Van Susteren a bira 
victima di estafa y manipulacion di 
probablemente personanan for di Sur-America cu kendenan 
e tabatin contacto y kendenan a gañe cu informacion falso, 
en cambio pa pago. 


Por ehempel, Van Susteren a haya un paki via post desde 
Colombia cu tabata contene sapato y paña cu segun e 
afzender lo tabata pertenece na Natalee. Sinembargo, 
despues di investigacion forensico di FBI a resulta cu e 
ADN haya den e paki no tabata cuadra cu ADN di Natalee y 
tampoco di Joran van der Sloot. Hasta e sapato a resulta di 
tabata di un marca falsifica cu alabes muy probablemente a 
wordo fabrica apenas na 2019. 


Van Susteren a ricibi ademas varios foto y video. Investigacion 
di e fotonan y videonan a mustra cu aki tambe ta trata di 
manipulacion y estafa. E fotonan di supuesto personanan 
envolvi den desaparicion di Natalee por ehempel, tabata bin 


di un pagina habri di Facebook. 
Otro fotonan, manera di e wesonan humano cu segun e 
afzender lo tabata restonan mortal di Natalee, a resulta 
procedente di Internet. Un di e fotonan aki, por ehempel, a 
wordo saca for di un articulo di corant di 2018 tocante un 
dump na Costa Rica. 


E investigacion a mustra tambe cu no tabata trata di varios 
fuente independiente cu tabata conta e mes storia. Tur e 
personanan cu a acerca Van Susteren ta parce di ta liña 
na otro. Autoridadnan a palabra anteriormente cu Van 
Susteren, cu e lo wordo informa personalmente y amplia- 
mente tocante resultadonan di e investigacion y e contenido 
di e investigacion. Sinembargo, señora Van Susteren a bisa 
dos biaha caba cu e lo no desea ningun presentacion di e 
team investigativo tocante e topiconan aki. 


Awe a informe por escrito den un carta tocante e resulta- 
donan di e investigacion. Cu mayornan di Natalee tambe a 
busca contacto. 


Aunke cu e mes a nenga di tuma e resultado di FBI y OM di Aruba 
Informacion cu periodista 
Van Susteren a haya tabata falso 

D 
urante un conferencia di prensa diasabra ultimo aboga- 
do Zara hunto cu un grupo di persona a papia di e caso 
di un stranhero cu a keda deteni diabierna y poni pa wordo 
deporta. Ta trata di un persona cu ta kedando pa mas cu 20 
aña na Aruba sin cu su papelnan ta na ordo. 


Tabata Warda Nos Costa a detene un homber di naciona- 
lidad Colombiano durante un control rutinario. Abogado 
Zara a splica cu e tin un tempo caba ta atende cu papelnan 
di e homber di fam Zapata, kende tin mas aña aki na Aruba 
cu na e pais unda cu el a nace. 
E tin seis luna caba ta bringa e caso y a cay pa nan di sorpresa 
e decision cu ta bay deporta e homber aki. 


Zara a bisa cu na Aruba no conoce persona ilegal locual 
conoce aki na Aruba ta persona c uta indocumenta. Pues un 
persona cu no tin su papelnan di permiso na ordo. Esey no 
ta nifica cu e persona ta ilegal. Otro cos ta cu no por cera un 
persona indocumenta mescos cu un persona cu a comete 
un crimen. E persona aki Cristian David Camargo Zapata, 
pa un tempo largo no tabatin su papelnan na ordo. E ta bisa 
cu esaki no ta motibo pa want’e deteni sin mas p’un tempo 
largo. 


Un persona indocumenta na Aruba no ta castigabel. Den e 
leynan di Aruba ta para cu un persona cu ta indocumenta 
ta prohibi pa ley pero e no ta un hecho castigabel, pues por 
haya un boet pero esey no kiermen cu mester detene. El a 
continua bisando cu esun cu por ricibi castiga ta esun cu ta 
pone un persona indocumenta traha. Of want’e sin regla su 
permiso. E LTU di Corsou si ta bisa cu por detene un indocu- 
menta pa maximo tres luna of un boet di 1000 florin. 


E abogado a splica ampliamente kico ley ta bisa y e dife- 
rencia entre loke ta un hecho cu ta wordo considera un 
crimen y otronan cu ta viola un ley. Den esaki e detencion 
tin un diferencia tambe. 


Den e caso di Zapata e tin casi 6 luna cera siendo, segun e 
abogado, e tin derecho riba un permiso. El a bay Corte dife- 
rente biaha y un di e Huesnan a yega di bisa cu por detene 
un indocumenta pa 6 luna y ora cu pasa esaki, por cuminsa 
papia cu ta viola derecho humano. 


Zara keda sumamente straña cu a dicidi di deporta su cliente 
di un forma sin precedente. Mirando cu no ta yegando 


mucho leu den Corte, a dicidi di acerca e mandatarionan 
concerni pa mira e posibilidad di por haci peticion pa firma 
liber, mirando e cantidad di tempo cu e tin na Aruba. A bisa 
nan cu esey ta posibel y inclusivo a paga mas cu 2000 florin. 


Sinembargo diabierna, e abogado a sigui conta, di un forma 
inhumano a deporta Christan Camargo, bisti cu slof sola- 
mente y sin maleta. 
A paga pa dos Recherche compañ’e for di Aruba pa Panama 
y despues pa Medellin. Y a dun’e 20 dollar pa coy un bus pa 
e sigui su caminda. 


Homber bibando mas cu 20 aña 
na Aruba sin papel deporta 

S 
egun vocero di polis, Lito Lacle, e caso serio di un ac- 
cidente dilanti di cura di Imeldahof na Noord, caminda 
polisnan a bin descubri dos auto formalmente destrui, lo por 
ta parti di un caso di persecucion cu a bin caba den losmen- 
to di tiro riba otro. 


No solamente esey pero otro caso registra na Tanki Leendert 
tambe ta mustra riba losmento di tiro riba un persona riba 
un brommer y aparentemente e incidente serio aki a sosode 
un rato prome cu central di Polis a wordo informa di un acci- 
dente serio na Noord. E prome incidente a sosode na un bar 
na Tanki Leendert caminda memey di hopi hende, un tipo a 
dicidi di saca arma y los tiro riba un motociclista na e sitio 
kende a logra di bay for di e luga sin cu el a wordo alcansa 
pa un tiro. 


Sinembargo un rato despues ta yega un auto cu aparente- 
mente e mesun tipo cu tabata riba e brommer kende a 
bandona e sitio mesora, dunando impresion di ta buscando 
esun cu lo a los tiro riba dje. 


Ora cu polisnan pa 6’or di mainta a yega na e sitio di acci- 
dente dilanti di Imeldahof, pa nan sorpresa a bin haya dos 
auto destrui formalmente pero ningun ocupante, ningun 
victima pero si a bin tuma nota di mancha di sanger na e 
sitio y pa sorpresa grandi di polisnan, a bin haya algun huls 
di un arma di candela tambe na e sitio. Esaki ta indicacion 
pa polisnan cu losmento di tiro a tuma luga na e sitio di acci- 
dente pero tabata un misterio ta kendenan tabata envolvi 
pero un rato despues pa 6.30 di mainta, polisnan a ser dirigi 
pa dr Horacio Oduber Hospital, caminda cuater persona a 
yega herida buscando asistencia medico. 


Di e cuater personanan aki dos di nan a yega cu herida di 
bala pa wordo atendi y e otro dos personanan lo, tabata cu 
a resulta herida den e accidente na Noord pero esey tin cu 
wordo confirma ainda a base di investigacion. Informacion 
ricibi ta mustra cu un di e personanan herida cu bala ta SM, 
un figura conoci pa polis pero no a drenta mas informacion 
riba e otro tres personanan herida. Tampoco autoridadnan a 
confirma si tur cuater persona ta deteni y si ta nan tur tabata 
envolvi den e accidente dilanti Imeldahof pero polisnan a 
confisca ambos vehiculo pa sigui cu mas investigacion. 


Extra oficialmente AWEMainta ta mustra cu tin indicacion cu 
e dos autonan den e accidente, tabata den persecucion di 
otro y e posibilidad ta grandi cu un di nan lo a forsa e otro 


auto pa para causando e accidente serio aki. 


E situacion aki ta serio y ta bolbe mustra cu autoridadnan 
hunto cu gobierno tin cu cuminsa cu dialogo ki paso lo tin 
cu tuma pa haya un forma pa contene e ola di agresion aki 
cu ta sigui aumenta segun simannan ta pasando. Por papia 
di aumento di castigo pero mester tin otro opcionnan cu tin 
cu wordo evalua pa pone mas presion riba mayornan pa e 
forma con nan ta atende cu nan yiunan, ora cu nan ta mete 
nan mes riba e caminda di destruccion aki. 


Aparente persecucion cu tiramento 
ta confirma situacion serio na Aruba 


P 
rome, durante y despues di Parada di Mucha Oranjes- 
tad, nos unidad motorisa di Polis miho conoci como 
“Motor Unit” tabata activo tur skina paden y pafo di Parada. 
For di comienso te cu final unidad motorisa a para y a con- 
trola 148 auto na diferente sitio rond di Aruba. 


Durante e control aki por a tuma nota cu mayoria chauffeur 
tabata responsabel y nan tabata tin un amigo responsabel 
tras di stuur. Di e 148 auto controla a detene solamente 
3 persona pa maneha nan auto bou influencia di alcohol. 
KPA ta sumamente orguyoso cu e mensahe di conscien- 
tisacion a yega na mayoria automobilistanan na Aruba. 
Hopi chauffeur responsabel tras di stuur y nos tin cu duna 
nos comunidad un DANKI pa esey! 
Na final di dia nos por conta cu tabata tin trafico sigur despues 
di parada y cu mayoria famia por a yega cas sano y salvo! 


Cuerpo policial Aruba ta informa: 


KPA satisfecho cu e 
comportacion di chauffeurnan 
Di 148 auto controla, solamente tin 3 detencion 

T 
rahadonan di e compania Thiel Corporation diabierna mainta a pidi 
presencia urgente di autoridadnan policial pa motibo cu nan a haya 
un carpachi riba e tereno di e compania. Un carpachi cu ta e parti di cabes 
di loke tabata un skelet ta parce di no ta algo di mucho tempo pero auto- 
ridadnan cu a yega na e sitio, a tuma e carpachi den beslag pa mas inves- 
tigacion y tambe a combersa cu e trahadonan cu a descubri e resto hu- 
mano aki. 


Lo investiga tambe grabacion di camara di siguridad di e compania pa 
mira si lo tabatin un of otro movecion riba e tereno den oranan di anochi 
of marduga pero no por defini ainda kico a pasa y con e carpachi por a 
yega na e sitio menciona. Mesora a lanta speculacion cu e carpachi lo por 
ta di un hoben cu a wordo asesina y dera den santana di Sabana Basora 
caminda aña pasa antisocialnan a kibra e graf y a bay cu e carpachi di e 
difunto. 


Sinembargo esaki no por wordo determina mesora na e momentonan aki 


Carpachi haya na Canashito bou di investigacion 


ya cu tin cu manda esakinan pa un laboratorio 
na Hulanda pa determina si e carpachi lo tin 
mesun DNA cu e hoben cu a wordo tira mata 
den confrontacion di gangnan. Tambe a ser 
pensa cu e carpachi lo por a wordo trece na e 
sitio pa cachonan cu ta cana rond pero traha- 
donan di e compania a mustra cu cachonan ta 
bin na e sitio durante di dia ora cu tin hende 
trahando ya cu nan ta haya algo di come for 
di e trahadonan. 


Tin tambe un persona cu ta perdi y no a haya 
rastro di dje mas. Segun por a compronde, 
no por papia di un cos di basta aña pasobra 
ainda e tabatin manera manteca (vet) riba e 
cabes. Pues e no tabata completamente seco. 
E caso ta hopi misterioso y autoridadnan lo 
tin cu inicia cu investigacion pa determina na 
kende e carpachi aki ta coresponde. 


D 
iadomingo atardi pa exactamente 1o’or, 
SMAC conhuntamente cu Cuerpo Poli- 
cial a haci inicio di parada di mucha na Oran- 
jestad. E parada di mucha a conta cu 4 gru- 
po y mas o menos 700 participante. Cuer- 
po Policial tabata tin 100 personal riba pia . 
Esakinan tabata polis uniforma, planologie, 
motor-unit, k-9, Mobiele Eenheid, Team di 
Aresto, mobil comando, camara di vigilan- 
cia, recherche como tambe personal admin- 
istrativo. 
Pa 5:20 atardi e cabes di e parada a yega 
ex-DOW y pa 5:55pm e parada a yega su 
final. 
Pa loke ta e parti di Faya bo Haya y listra- 
mento preventivo tabata tin 2 
detencion. Nos ta contento di mira cu 
mayoria adulto a comporta nan mes y a 
mira e avisonan di conscientisacion di KPA! 


Aña 2020 tabata tin 3 detencion. 


Solamente dos detencion 
KPA satisfecho cu 
e comportacion 
durante parada 

G 
obierno di Venezuela y di Iran a confirma dos acuerdo firma entre e 
dos paisnan, cu ta nifica inversionnan di 110 miyon euro y un di dos 
di 460 miyon euro relaciona cu restauracion di dos refineria, uno na e re- 
fineria mas chikito di Venezuela, esta El Palito y e refineria di Paraguana. 
Esaki a bira conoci den fin di siman caminda a confirma cu e compania 
PDVSA y e compania di National Iranian Oil Refining and Distribution, esta 
NIORDC, caminda principalmente lo bay percura pa un aumento di produc- 
cion di fuel na Paraguana Refining Center y cual proyecto lo termina e 
dependencia di Venezuela riba tecnologia pa refineria Mericano segun e 
fuendnana señala. 


Venezuela tin reservanan di crudo di mas grandi na mundo pero den ultimo 
añanan a confronta problema pa produci suficiente gasolin y diesel pa 
motibo di problemanan cu e refinerianan den e pais ocasiona pa falta 
di mantencion di e facilidadnan, e presion di cantidad di sancion impone 
pa gobierno Mericano. For di aña 2020 den henter e pais por mira tur dia 
filanan largo di autonan para a sperando pa haya gasolin of diesel, ya cu ta 
cierto cantidad so cada auto por tuma y e scarsedad di esaki a hopi serio. 
For di luna di Mei di 2022, e compania di Iran a firma un acuerdo cu 
PDVSA pa repara y restaura e refineria di El Papito cu ta produci un total 
di 14y6 mil bari pa dia cu ta situa den centro di Venezuela,cual proyecto 
ya ta den ehecucion. Dentro di proximo dia- of simannan, e dos compani- 
anan menciona lo bolbe forma otro acuerdo pa NIORDC f y PDVSA firma un 
acuerdo na balor di 460 miyon euro, pa restaura y drecha e facilidad di e 
refineria di Paraguana, situacion na costa west di Venezuela. 


Diabierna ultimo e minister di asuntonan exterior di Iran, Hossein 
Amirabdollahian a yega ciudad di Caracas y a reuni mesora cu e Minister di 
Petroleo di Venezuela, esta Tareck El Aissami y lo a reuni diasabra tambe 
riba varios tema di cooperacion. Pa realisacion di e proyecto, NIORDC lo 
tin cu importa un grupo di 400 persona di nacionalidad Irani, kendenan lo 
traha hunto cu entre 1000 te cu 1500 trahadonan Venezolano pero siman 
pasa PDVSA a manda un grupo di mil trahado cas pa asina crea vacatura 
cu lo bay pa esunnan cu lo tin for di Iran. E acuerdo ta mustra cu gobi- 
erno Venezolano lo tin cu percura pa vivienda temporal pa trahadonan for 
di Iran y na mes momento tin cu facilita vehiculo pa nan tambe. 


CITGO ARUBA 
Ora cu ricibi e tipo di informacionnan aki, e ta bolbe pone hopi hende cues- 
tiona e decision di gabinete Wever Croes, di kibra e contract cu tabatin cu 
CITGO Aruba, ya cu e refineria di Aruba tambe a specialisa na procesa e 
crudo pisa cu Venezuela ta produci y den e situacion cu tin e pais bisiña a 
haya su mes aden, un refineria totalmente transforma y restaura, tambe lo 
por a hunga un rol crucial den henter e dilema cu Venezuela ta pasando 
aden. Gobierno a laga CITGO bandona Aruba sin cu e paga un cen preto y 
awor a mira cu tin cambionan ta surgiendo di cual e refineria di San Nicolas 
tambe por a hunga un rol aden. 


Compania Irani 


Lo yuda refinerianan di Paraguana 
y El Palito restaura na facilidad 

“I 
winced when the white woman put her hands on the protester. I dou- 
ble-winced when the security dudes started grabbing at the pro- 
tester as she tried to pick up her bags. Like… yes, it was a “disruptive” 
protest, but she wasn’t being violent, she was screaming obscenities, she 
wasn’t insulting anyone – there was absolutely no reason for these white 
people to start putting their hands on her.” 


Esaki a reaccion cu a keda publica den e website di ‘celebitchy’ y cu a 
wordo formula pa un tal Kaiser kende ta papia di e unico incidente cu Rey 
Willem Alexander y Reina Maxima den forma di un protesta, cual incidente 
a tuma luga na Universidad di Aruba. 
Ora cu analisa e observacionnan haci den e articulo aki relaciona cu e 
incidente cu a sosode durante di bishita di famia Real na e Universidad di 
Aruba, e ta duna e impresion cu aki algun persona “blanco” lo a dicidi di 
stroba of kita derecho di expresion for di un persona di color, loke sin duda 
no tabata e situacion mes. 


E studiante of “protester” manera cu e website a yama e studiante Mireille 
Sint Jago, a ser invita pa atende e bishita di Rey Willem Alexander y Rey 
Maxima na e universidad pero Kaiser ta duna e impresion, cu el a keda 
defrauda cu e incidente no tabata asina serio y cu pa tog haci drama cu 
e informacion aki, a dicidi uza e termino di muhe ‘blanco’ y tambe yama e 
oficialnan di siguridad, ‘white people’ loke pa colmo nan ta tambe. 


E website aki cu ta conoci pa cubri figuranan mundialmente conoci pero 
tambe figuranan di famianan real rond di Europa, tambe a bin cubri e bishita 


live easy 


Cu Guardian Group Fatum 
Ban Caya! 


Registra, busca bo 
waaier of cap y gana un 
biahe pa 2 persona pa 
Carnaval di Trinidad! 


Scan e QR code pa participa 


Of Bishita https://qrco.de/BanCayaCuGGF 


No Tarda! 


Analisis 


Website ‘celebitchy’ ta buscando racismo caminda no tin racismo 


di Cas Real Oranje, caminda kisas e bon trato, 
e forma con a ricibi Rey, Reina y Prinses cu 
asina entusiasmo, no a sirbi interes di ‘cele- 
bitchy’ mucho y a dicidi di piki un ocasion cu 
Mireille Sint Jago kier a vocifera su pensam- 
ento riba un topico asina delicado. 


Un topico cu no ta toca Rey Willem Alexander 
pa atende cu esaki pero ta algo cu ta den man 
di gobierno Hulandes y cu Cas Oranje no por 
atende bou di ningun circunstancia. 


Demostrando 
un 
mentalidad 
mediocre, 
tratando di hinca discriminacion den un acto 
di un studiante di e forma aki, ta realmente un 
intento ridiculo pa haci di nada algo grandi. 
E ‘white woman’ na cual e articulo tabata referi 
na dje, ta un decano di e universidad Ruth 
Bonnevalle, kende den forma masha respet- 
uoso a indica na studiante Sint Jago cu e tin 
cu bandona e facultad y ningun momento el 
a comete un acto agresivo contra di e studi- 
ante. 
E otro grupo cu Kaiser a considera como 
“white people” ta oficialnan responsabel pa 
siguridad di henter e grupo y di tur hende na 
e sitio aki y ningun momento a pusha of uza 
agresion na momento di saca Sint Jago for di 
e luga. 


Bishita di Rey Willem Alexander y Reina 
Maximo hunto cu Princes Amalia tabata 
rondona pa un red di siguridad ya cu e Prinses 
a ser menasa pa micro mafia na Hulanda cu e 
lo wordo elimina y esaki ta algo cu ta masha 
delicado y masha serio mes. 
Siguridad na Aruba tabata inmenso, oficialnan 
aki y aya, purbando pa tur cos ta cana normal, 
sin cu pueblo of e bishitantenan, ta sinti nan 
mes afecta pa esaki pero e sentido di miedo 
sin duda ta sigui existi na tur momento pa e 
famia Real. 


Pues pa e tipo di websitenan aki trata di trans- 
forma un accion den un topico di racismo, ta 
di lamenta profundamente ya cu aki na Aruba 
den algun caso por constata racismo pero 
por lo general tur hende ta anda cu tur hende 
den un forma masha normal y respetuoso. 

P 
rome Minister Evelyn Wever-Croes a indica cu e reunionnan pa pre- 
para e reapertura di frontera cu Venezuela a tuma luga e siman aki 
na Corsou. Ekiponan di Aruba, Boneiro, Corsou y di Venezuela tabata 
presente y a toca diferente tema relaciona cu reapertura di frontera cu 
Venezuela. Prome Minister a duna di conoce cu Aruba ta para pa e reap- 
ertura di frontera maritimo bou di condicionnan estricto. Venezuela a 
compronde motibo di e condicionnan y ta di acuerdo tambe. Prome Min- 
ister a duna di conoce cu ainda no a haya tur e documentonan pero tin 
tur confiansa cu esaki ta bay logra pronto pa asina por habri nos fron- 
tera maritimo pa importa productonan for di Venezuela na prijsnan mas 
abou. Esaki lo yuda nos combati e costo di bida halto. 


Ainda no tin un fecha pa reapertura di frontera maritimo. “Venezuela 
a expresa nan deseo pa un fecha wordo menciona pero nos a bisa nan 
cu na momento cu nan duna nos e documentonan manera cu a wordo 
palabra, e ora nos por habri hopi lihe, posiblemente den cuestion di 
algun siman”. 


Venezuela a bay e reunion na Corsou cu deseo di papia pa habri e fron- 
tera aereo pa vuelonan directo. Un parti di nan interes ta pa carga pa 
por transporta e productonan cu ta daña hopi lihe. Tambe nan lo desea 
e trafico aereo pa persona pero aki Aruba a indica di no ta cla pa habri 
esaki pasobra tin varios trabou cu mester haci ainda pa garantisa cu si 
habri e frontera aereo, e ta na un forma sigur, safe y responsabel. 


Esaki, Prome Minister a expresa, no a cay mucho den bon tera cerca e 
delegacion di Venezuela. Sinembargo Aruba, Corsou y Boneiro ta habri 
y transparente den e decisionnan cu mester tuma. “Nos como islanan a 
dicidi pa bin bek papia cu e gobiernonan y wak con nos por sigui avansa 
riba e tema eynan”, Prome Minister a expresa. 


Recientemente, Prome Minister tabata tin tambe un reunion cu e comision, 


Results of the 
Government of Aruba 
Treasury Bills issue: Afl. 20,000,000.00 
February 3, 2023 – May 3, 2023 


Issuance pursuant to the State Ordinance on Treasury 
Paper (AB 1987 no. 3), State Decree Treasury Paper (AB 
1988 no. 6), and the State Decree no. 5 of December 20, 
2022. 


The Centrale Bank van Aruba hereby informs that the 
Treasury Bills issue of February 3, 2023 in the amount 
of Afl. 20,000,000.00 with a maturity of three (3) months 
has been fully subscribed. The average discount yield 
of the Treasury Bills issue of February 3, 2023 is 0.26 
percent. 


Aruba, February 6, 2023 
Centrale Bank van Aruba 


Prome Minister Evelyn Wever-Croes: 


Reunionnan encuanto reapertura di frontera cu Venezuela ta sigui 


Ainda no tin un fecha pa reapertura di frontera maritimo 


na unda cu el a wordo informa con e reunion na 
Corsou a bay y a palabra kico ta e pasonan cu 
ta bay sigui. Mientrastanto, Venezuela, ora nan 
a yega bek, a dicidi di cera e frontera cu Aruba, 
Boneiro y Corsou pa Februari, Maart y April, pa 
3 luna. “Pa nos e decision aki sigur no ta haci 
niun diferencia mirando cu ya caba nos tambe 
tin e frontera cera. Y cada tres luna nos ta haci 
e decreto pa cera e frontera y e decreto aki por 
wordo retira una bes cu yega na un otro deci- 
sion”, Prome Minister a enfatisa. 


Pues e ceramento di frontera di parti di Venezuela 
no ta asina ‘duidelijk’ kico ta e intencion, pero e 
no lo tin un impacto of haci mucho diferencia pa 
nos na Aruba. 


“Nos ta sigui riba e caminda di dialogo. Mi a haya 
contact caba cu autoridadnan di Venezuela cu 
a pidi pa nos sigui papia pasobra nan kier yega 
na convenionan cu Aruba pa habri e parti mari- 
timo prome y despues, teniendo tambe cuenta 
cu e retonan cu Aruba tin, si por e parti aereo 
talbes pa carga prome y despues pa persona 
tambe. Mientrastanto mi lo sigui cada 2 siman 
den reunion cu e comision cu ta monitoria esaki 
pa wak pa Aruba ta prepara pa e reapertura di 
e frontera maritimo prome despues aereo y nos 
lo tene comunidad di Aruba informa”, Prome 
Minister Evelyn Wever-Croes a duna di conoce. 

D 
iadomingo algo pasa di mey anochi un homber lo tawata maltratando 
un muhe unda antes tawata Douane Kantoor. Dos patruya di polis a 
yega e sitio, pero no a bin topa cu e pareha. 


Polis a tira bista den full e parkeerplaats, pero no a topa cu niun hende. 
Na e sitio polis a puntra un security cu ta atende cu e parkeerplaats y e 
la bisa nan cu berdad lo tawata tin problema entre un muhe y un homber. 
Pero, e pareha aki a bandona e sitio algun rato prome den e auto chikito 
pero marca no sa. 


Homber 
lo tawata 
maltrata muhe 
ariba caya 


We believe in you. 
Go get’em! 


As proud sponsor of te local transmission on TV, 
Guardian Group Fatum wishes our national talents 
in te Curaçao Baseball Team te best of luck in 
te Serie del Caribe games. 

D 
iasabra marduga den careda di 2’or polis a 
bay cu urgencia crusada di Mondi Fierno pa 
Rooi Bosal, eynan un accidente serio di trafico 
a sosode. Na yegada polisnan a constata cu tin 
varios persona herida. Segun nos a compronde 
entre e heridonan tawata tin un cu kap serio na 
cabes.  


E prome Paramediconan na e sitio a logra saca un 
hende homber y despues a solicita pa Brandweer. 
Ariba caminda por mira cu un di e vehiculonan 
cu ta un Minivan a cera brake tratando di evita e 
boksmento contra un Nissan March. 
Bomberonan mester a corta porta banda drechi 
di e Nissan March pa por a saca e persona. Den 
e Van tambe e chauffeur tawata herida. Varios 
ambulance tawata necesario na e sitio pa por a 
transporta e heridonan pa Hospital.  
Caminda di Kibaima pa Santa Cruz a keda cera 
pa basta rato, esaki debi cu e vehiculonan tawata 
memey di caminda. 


Accidente serio ariba caminda di 
Kibaima ta laga 3 persona herida atras 

D 
iasabra marduga den careda di 3’or pasa 
polisnan atento a detene 5 hoben menor di 
edad. 
Esaki a sosode ariba rotonde di Bushiri. Mesora a 
pidi pa mas patruya pa yuda. No ta conoci si por 
tawata tin mas cu si a logra scapa. Ta parce cu 
e grupo aki lo ta sospecha di a horta un pickup, 
esaki lo tawata staciona panort di e rotonde. 


E grupo mes di e muchanan a wordo deteni 
pazuid di e rotonde. Tur a wordo hiba den dos 
patruya direccion warda di polis. Ultimo dianan 
tawata tin masha hopi kiebro den diferente auto, 
no por bisa si e grupo aki lo por tin algo di haci 
cu esey. 


Investigacion lo mester determina esey. A pidi 
takelwagen pa hiba e pickup warda di polis. 


Marduga: 


Grupo di 5 menor deteni na rotonde Bushiri 


R E S E R V A T I O N S R E Q U I R E D 
e l e m e n t s a r u b a . c o m | + 2 9 7 5 9 2 5 8 6 8 
A D U L T S O N L Y | C A S H L E S S | N O S M O K I N G | N O G R O U P S 


L O C A T E D A T B U C U T I 
& T A R A B E A C H R E S O R T 

D 
iasabra marduga den careda di 3:30 
polis a bay altura di Kazerne di Brand- 
weer na Hato, pa un auto cu a cay den grep- 
pel. Na yegada di polis nan a topa cu un 
Nissan Tiida, na stuur tawata tin un dama 
Hulandes cu recientemente a bin biba na 
Aruba. E auto a tawata bayendo direccion 
di rotonde Tanki Flip y a kita bay na su man 
robes pa termina cara pariba den e Grep- 
pel. 


No tawata tin hende herida, polis a tuma 
dato. 


Dama Hulandes 
a cay cu su auto 
den greppel 


D 
iasabra marduga pa mas o menos 3’or polis a bay n’e bahado di e 
brug bieu di Balashi, unda un auto a accidenta.  Na prome instante a 
wordo papia cu lo ta trata di un accidente serio. A bin resulta cu un Nis- 
san Sentra pa un of otro motibo lo a hala of kier a baha caminda, pero no 
a ripara cu e caminda ta halto y unda e kier a bay bira ta basta abou. Esaki 
a causa cu e auto e wiel drechi di e auto dilanti a cay den e buraco y keda 
pega. Polis a presenta pa tuma dato y mira con lo por yuda e dos amigo- 
nan pa saca e auto. 


Wiel di auto a pega den un buraco na Balashi 

D 
iabierna anochi a tuma luga e wega final, e wega pa 
campeon di AVB division Open Class Damas, caminda e 
campeon for di 2013, esta Britannia a enfrenta e tricolornan 
di Solito RCA pa determina e campeon pa temporada 2022- 
2023. 


Den un stadion cu bon atendencia, e dos ekiponan a lucha 
contra otro pa 120 minuut, ya cu den e tempo reglamen- 
tario, e dos ekiponan a yega na un empate di 1-1 loke a 
pone cu mester a bay hunga tempo extra. Aki tampoco gol a 
cay y final di cuenta e dos ekiponan mester a dicidi e titulo 
cu tironan penal. RCA ta logra anota tur cinco penalty cu el a 
haya pa tira mientras cu Britannia a faya na un ocasion loke 
a bin duna e tricolornan di Solito su prome titulo di campeon 
for di 2010 y e ekipo a subi tereno cu Aimara Ballesteros 
den go. 


E liña di defensa a wordo forma pa Zarienne Wernet, Genesis 
Hazel, Lillian ‘Lilli’ Saladin y Nahomy Borges, den medio 
campo a hunga Chisty Brete, Joserine ‘Jos’ Saladin, Amy 
Henao y Kiana Vrolijk y den e liña di atake RCA a hunga cu 
Niamh Tromp y Izaline Angela. 
Un ekipo tricolor hopi hoben, caminda solamente 4 hungado 
di e estelarnan, tabata riba 20 aña di edad ya cu tur e otronan 


tabata bou di 18 aña cu sin duda a resulta e diferencia den 
e wega final aki. 


Dos siman prome cu e wega final di diabierna ultimo, e ekipo 
di Britannia a supera RCA facilmente den un wega di e 
campeonato regular cu anotacion di 4-0 pero hungando pa 
e titulo maximo, e hoben aki tricolor a subi tereno c’un otro 
mentalidad y un determinacion grandi pa bay cu e titulo. 
Dominando e medio campo y probechando di rapidez di su 
hungadonan, RCA a domina e parti inicial di e wega total- 
mente y na di seis minuut Genesis Hazel ta cobra un tiro 
liber cu ta yega cerca Amy Henao kende c’un tiro fuerte ta 
supera keeper Lopez di Britannia pero e gol ta wordo anula 


RCA Dama ta bira 
campeon sperando 
Britannia pa penalty RCA 

pa supuesto off side loke riba grabacion di e wega, esaki 
no tabata e caso. 
Na momento cu Hazel a duna e centro Henao tabata on 
side, pues e gol mester a keda valido pero el a wordo anula 
pa referee Desiree Christiaans riba recomendacion di hues 
di liña. E muchanan di RCA a sigui presiona y tabata te na 
di 14 minuut cu Britannia a logra yega area penal di RCA 
pero sin crea mucho peliger y mas tanto tur peliger di e 
ekipo campeon di Piedra Plat, tabata resulta na momento 
di tironan di skina. 


Riba un tiro di skina asina, a surgi un bruhacion dilanti 
gol di RCA cu a bin resulta den e gol di empate anota pa 
Michella Werleman pa pone e marcado na 1-1 y cu cual 
anotacion e prome tempo a termina. 
Den di dos tempo Britannia cu algun cambio a trata di 
cambia cara di e partido hungando un tiki mas agresivo 
pero esaki a resulta den algun situacion fastioso pa e gol di 
RCA pero segun e minuutnan tabata pasando, por a nota 
cu e desgaste fisico a resulta na fabor di RCA cu tabatin 
un ekipo hopi hoben riba tereno. 
RCA a domina e medio campo, no a permiti Britannia 
mucho espacio den e zona medio aki, cual a ser domina 
pa Joserin Saladin, Amy Henao y tambe Kiana Vrolijk kend- 
enan a move hopi den medio campo strobando e wega di 
nan rival. 
Cu e score empata na 1-1 e wega a bay extra tempo, 
caminda claramente por a mira cu Britannia tabata den 
desbentaha den e periodo aki ya cu e hoben ekipo di RCA 
tabata den miho condicion fisico pero den e periodonan 
extra aki di 15 minuut, tampoco gol a cay y mester a bay 
over na tiramento di penalty. 
Aki tambe RCA a pone tur responsabilidad den su talen- 
tonan hoben, caminda Izaline Angela di 18 aña a anota e 
prome tiro pero a mira Doorenkamp empata e wega na 2-2. 
Amy Henao di 21 aña kende tabata hunga den pasado pa 
Britannia y kende a hunga un tremendo wega, ta anota 
e di dos tiro pa RCA pa pone e tricolornan ariba 3-2 pero 
atrobe Irausquin a empata e anotacion na 3-3. 


Niamh Tromp di 13 aña, ta anota e di tres penalty di RCA 
pa pone e ekipo ariba 4-3 pero Kim Schoppema ta empata 
e wega pa Britannia anotando e 4-4 den penaltynan. 
Pa RCA a sigui otro hungado cu a destaca den e wega final 
aki den medio campo, esta Joserin Saladin di 24 aña kende 
ta anota den forma impresionante pa pone RCA ariba 5-4 
y despues practicamente e decision ta cay den e lucha pa 
e titulo aki, ora cu Ashley Douglas mira su penalty pasa 
banda di tubo bay afo cu a habri caminda pa Ellen de Jong 
di 14 aña, anota e gol cu a haci RCA campeon cu e score 
di 6-4. 
Bou musica di brassband e ekipo di RCA a celebra dilanti di 
tribuna cu fanaticonan di RCA y despues a sigui cu e ambi- 
ente di fiesta na club RCA na Solito. 

M 
anera ta conoci Caribbean Mercantile Bank 
N.V. (CMB) den 2023 a ranca sali na ini- 
cio di januari fuerte sosteniendo deporte patro- 
cinando e Urataka Run & Walk despues di un 
“short break”.  


Awe CMB ta anuncia nan compromiso continua, 
y patrocinio renoba pa cu S.V. Estrella Infantil. 
Pa ser exacto CMB ta patrocina e division di 
muchanan hoben asina yama U13 desde 2018.  
Dicon renoba? Pa motibo cu esaki ta un edad 
importante pa muchanan cu ta desaroya nan 
mes den deporte, conoce mas, y ta atento na 
strategia y forma di hunga.  


Division U13 di Estrella ta conta cu mas o menos 
25 mucha cu ta train 2 pa 3 biaha pa siman hunto 
cu nan coach Sr. Lando Everon y demas bolun- 
tarionan pa asina guia y engrandece talento 
futbolistico den area di Santa Cruz. 


CMB ta desea S.V. Estrella Infantil, coachnan, 
boluntario 
y 
ayudantenan, 
deportista 
y 
mayornan tur clase di exito y perseverancia den 
aña deportivo di 2023.  


CMB ta continua aporta na deporte 


Division di S.V. Estrella Infantil patrocina pa CMB 

R 
ecientemente e muchanan di Aruba Adven- 
tist Academy a ricibi nan di dos sesion di en- 
trenamento for di e team di Yoyo’s Kick bou guia 
di oficialnan di Federation Kickingball Aruba. Ta- 
bata pa prome biaha cu e muchanan homber a 
hunga Kick ball y muchanan muhe kickingball. 
Tin  diferencia den e wega di mucha homber y 
esun di mucha muhe. 


Muchanan di Aruba Adventist Academy 
a siña di kick ball y kickingball 


Esaki a tuma luga riba diabierna 3 feb 2023, na Joe Laveist Ballpark. 


Aruba Adventist Academy ta haci invitacion pa tur otro scol cu ta desea 
pa hunga cu nan muchanan, ya cu nan a experencia esaki como un 
deporte unda ta practica y pasa bon. Di e forma aki e muchanan ta haya 
otro manera di diberti cu un deporte totalmente diferente cu ta kicking- 
ball ya cu kick ball semper tabata existi na Aruba locual ta algo nobo 
ta e kickingball. Nan regla ta full otro anto ta di hende muhe so mag di 
hunga den e disciplina di kickingball. 
Danki na federacion kickingball Aruba anto mucha nan di Yoyo’s kick 
Aruba pa e sesionnan di entrenamento.  

H 
ilton Aruba su team di Ingenieria a cel- 
ebra un luna di reconocemento por me- 
dio di haci trabao boluntario na comunidad 
local. Esaki a tuma lugar na FUNARI. Direc- 
tor di Ingenieria, Nephtaly Croes, hunto cu su 
team a kies pa haci trabao boluntario na FU- 
NARI, un fundacion cu ta enfoca na e integra- 
cion social di individuonan cu limitacion fisi- 
co pa asina mantene nan mente y curpa activo. 
E team di Hilton Aruba Engineering a yega na un 
total di 174 ora di trabao boluntario pa locual 
tabata e proyecto di FUNARI. Nan a bishita e fa- 
cilidad, haci encuesta riba reparacionnan nece- 
sario, nan a bay cu algun ekipo den mal estado 
of kibra pa nan drecha esakinan den nan shop di 
carpinteria den e resort, nan a traha un mesa di 
koffie y un porta nobo. 


Nan a haci un mantencion general, preta 
tur e schroefnan, service ocho airco, instala 
luznan LED como tambe haciendo algun 
trabao chikito den bañonan y coridornan. 
E team ta anticipando locual ta ARUIBA DOET 
na caminda, un iniciativa incorpora den e resort 
su Blue Energy Committee. ARUBA DOET ta 
e isla su proyecto di trabao boluntario di mas 
grandi na unda cu centenares di oranan bolun- 
tario ta wordo duna bek na comunidad local 
durante un solo fin di siman den luna di Maart. 


Celebrando Hilton Aruba su luna di ingenieria 
pa medio di duna bek na comunidad local 


E team di Ingenieria ta orguyoso di por duna bek na nan comunidad y ta 
kere cu berdaderamente esaki ta un manera hopi memorabel pa reconoce 
e luna di Ingenieria. 

D 
espues di traspaso di mando di Prome Min- 
ister na e Monarcanan di carnaval, a sigui e 
parada di mucha na Playa. E parada aki a conta 
cu participacion di 4 grupo di carnaval y cu par- 
ticipacion di rond di 700 mucha y e boluntarion- 
an di e diferente grupo. E parada a logra sali bon 
na tempo y tabatin duracion di mas o menos un 
ora y mey. 
E siguiente parada lo ta esun di mucha na San 
Nicolas. 

D 
iadomingo mainta a tuma luga na Bestuurskantoor e 
traspaso di mando simbolico pa Prins y Pancho 2023 
pa Aruba su Carnaval 69. Prome Minister Evelyn Wever- 
Croes, den su discurso dirigi na e royalnan di Carnaval y 
na e publico presente, a expresa cu pa Gobierno di Aruba, 
e ta un placer y honor pa habri porta di e oficina di gober- 
nacion pa ricibi nos celebridadnan di Carnaval 69. 


“Despues di 2 aña sin por a celebra na e manera di 
custumber e manifestacion cultural di mas grandi riba nos 
pais, cu hopi entusiasmo mi a tuma nota con nos pueblo 
a prepara pa porfin por subi caya den un forma sano pa 
explota e creatividad unico y magistral cu nos so por! 
Nos Gobierno semper te’y pa scucha tur hende p’esey cu 
hopi atencion mi a scucha e decreto di nos prins y pancho 
y e deseo cu nan tambe tin. Tur deseo tin su reto, ohala 
nos por haci tur e cambionan den un cera y habri di wowo, 
pero nos lo tene cada un di e puntonan ricibi den consid- 
eracion. Gobierno di Aruba Semper a aporta na carnaval. 
E aña esaki ta e caso atrobe di cual mi kier a yama un 
danki na tur nos departamentonan cu ta trahando pa nos 
por celebra e fiesta aki y hacie exitoso”, Prome Minister a 
expresa. 


Na e ocasion, Prome Minister a gradici e team di KPA, 
Ambulance, Brandweer, DOW, Serlimar entre otro pasobra 
sin nan esfuerso y dedicacion dificilmente nos por celebra 
riba cayanan di Aruba. Tambe Prome Minister a yama danki 
na e organisacion di SMAC cu un biaha mas a percura pa 
Aruba celebra su carnaval. 


Prome Minister a entrega na nos prins y pancho infantil e 
spada simbolico pa nan proteha nos carnaval di mucha. 
Prins y pancho hubenil a ricibi e machete simbolico pa nan 
defende nos hobennan den carnaval. Y nos prins y pancho 
grandi tradicionalmente a ricibi e yabi cu ta simbolisa 
cu nan tin tur mi sosten y confianza pa habri y guia nos 
carnaval 69. Na prins y pancho clasico, Prome Minister a 
entrega un yabi di ‘spare’ pa por si acaso e prins y pancho 
grandi jump di mas y perde nan yabi. Tambe, cada monarca 
a ricibi un pin for di Prome Minister. 


“Un biaha mas danki, pabien y un dushi Carnaval 69 di parti 
di Gobierno di Aruba. Ban gosa di nos carnaval respon- 
sabel y sanamente. Ban cuida nos muchanan di zonido y 
solo pa asina nan tambe por gosa. Ban cuida nos mes pa 
cada un di nos celebra un carnaval sin niun problema”, 
Prome Minister a finalisa bisando den su discurso di diad- 
omingo mainta. 


Prome Minister Evelyn Wever-Croes 


Discurso transpaso di mando pa prins y pancho 2023 

N 
o solamente e pandemia, pero mas cos a 
stroba e parada di mucha di Noord ultimo 
añanan. Sin embargo pa carnaval 69 e organ- 
isadonan a cuminsa traha trempan. Aunke cu no 
tabatin hopi grupo, por bisa cu e parada tabata 
uno yena di ambiente. 
Casi 600 persona tabatin den e parada, entre 
participante y ayudantenan. Si tabata falta un 
poco mas di cooperacion musical pa e gruponan. 


Carnaval di Noord no grandi pero alegre y cu ambiente 

Fortaleza Pa Famia 


NO tin hende rico, pober, of cu tin poder cu bida no por hiba na rudia, pasobra hopi biaha orguyo y arogancia,mal amistad 
ta hala nos for di Dios,y nos no ta pone Dios na prome luga pasobra cosnan di mundo a tuma e luga e di Dios. 


E momento ey nos kier haci oracion, pasobra e necesidad den nos bida ta grandi, y tambe nos lo reconoce cu no tin 
ningun hende, ni nada den mundo cu por reemplasa Dios. 


Den Salmo 121:5 David ta bisa: Señor ta bo wardado, Señor ta bo sombra na bo man drechi. 
Señor ta mas cerca bo cu bo ta kere, ora bo ta busca Señor E lo ta den bo sombra. P’esey ora bo wordo libra di accidente, 
di trampa di e enemigo, hasta di hendenan falso, ta un señal cu no ta asunto di suerte, pero bo tin di reconoce Dios, cu 
ta e man di Dios a libra bo. 


Den Salmo 91:1+2 ta para skirbi pa tur hende por alcansa lo siguiente: 
Esun cu ta biba bao di e proteccion di e Haltisimo, lo permanece den e sombra di e Todopoderoso. 
Lo mi bisa Señor’’Mi refugio y mi forti, mi Dios den kende mi ta confia. 


Tur puyito cu mester di proteccion di mama galiña ta consciente cu nan mester ta bao di su hala, pasobra bao di e hala 
tin proteccion, p’esey e mama ta yama nan y hasta piknan duro ora nan no kier tende pa bini bao di su hala. 
Mescos nos tambe ta yega na proteccion di Dios pa medio di su Yiu Cristo Hesus, P’esey E a manda su Palabra pa hala 
nos atencion.. 


Dios ta mustra cu su proteccion ta necesario, y ora nos haci oracion, Dios ta scucha, y e ta manda Su ayudo pa nos bida, 
cas y famia. 


Esun cu ta biba bao di e proteccion di e altisimo, biba ta nifica bo t’ey tur ora, tur momento di dia bo tin comunicacion, 
Señor su nomber y su presencia ta bo adres, E ora ey bo por bisa na bos halto E ta mi refugio y mi Forti. 


E ta tur cos pa mi, pasobra E ta mas grandi cu mi potmoni, mas grandi cu mi auto, mas grandi cu mi cas, E ta doño di tur 
cos, E ta esun cu ta mantene mi matrimonio y mi famia. 


Y den Salmo 91: 9+10 E palabra ta siña nos asina aki: Pasobra bo a haci Señor. Kende ta mi refugio, e Haltisimo bo luga di 
biba, nada malo lo no pasa cu bo y ningun plaga lo yega cerca di bo tent. Pasobra E lo duna Su angelnan encargo tocante 
di bo, pa warda bo den tur bo camindanan. 


Laga tur esnan cu ta sufri di stress, depresion y soledad, cual ta tres mal spirito cu e enemigo ta ataca hende cu ne, sabi 
di awe en adelante cu aunke bo ta sinti bo mes bandona y cu ningun hende no ta worry cu bo, busca Dios. Haci oracion 
na Dios, pasobra E lo duna su angelnan encargo tocante di bo, pa warda bo den tur bo camindanan. 
Pasobra den mundo, bo por wordo mal sirbi, ora bo ta spera danki, y bo a ricibi rechaso, pero cerca Dios bo ta wordo 
carga pa bo pia no dal contra piedra. 


Si awe bo lesa of scucha Su palabra no haci bo curason duro, tene bon na cuenta cu si bo arepenti, Dios ta fiel y husto di 
pordona, no ta importa ken bo ta (1Juan 1:9). 


Sinceramente, Pastor Marcel Balootje 


Haci oracion, pasobra Dios 
ta mas cerca cu bo ta kere 


Dialuna, 6 Februari 2023 
AWEMainta 
25 


Mane solo ta despedi y e dia ta termina, 
asina mi ta despedi di boso y 
mi bida terenal a yega 
su fin. Laga e dushi recuerdonan cu mi a 
pasa cu boso ta boso Consuelo te dia nos 
bolbe reunie den Reino Celestial. 


Cu inmenso tristesa na nos curason nos ta 
anuncia fayecimento di nos ser keri: 


Sr. Mirto 
Alexander Krozendijk 
Mihor conoci como Mirto 
*08 -02-1961 - †29- 01-2023 


Acto di entiero lo wordo anuncia despues 


Laga tur loke ta spera mi ta bunita 
Laga tur local cu mi encontra 
na caminda ta bunita 
Laga tur local cu mi laga atras keda bunita y 
Laga esakinan termina den tur buniteza. 
Cado Wever. 


A bai drumi dushi den brasa di Señor nos 
kerida Mama, Oma, Ruman, Tante y Amiga; 


Francisca Epifania Croes 
6 september 1953 - 3 februari 2023 


Na nomber di : 
Yuinan stima: 
Richene Kock 
Sharity Kock y Omar Muyale 


Stima manera yui: 
Nathalie (Talie) Croes 


Nietonan stima: 
RJ 
Mitchell 
Mzia 
Ava 


Stima manera nieta: Liza 


Rumannan stima: 
Dora Koolman Croes y famia 
Trina Ras Croes y famia 
Luciano Croes y famia 
Irena Bikker Croes y famia 
Ludwina (Winie) Croes y famia 
Susana Croes y famia 
Nivia Croes y famia 


Como ruman / Sis: 
Etty Dirks y famia 


Mama di su nietonan: 
Monique v/ Varsseveld 


Sobrino y Sobrinannan stima 
Ihanan stima 
Primo y Primanan stima 
Bon Bisiñanan 


Amistadnan mucho hopi pa menciona 


Amigonan di cas: Erwin y Hilda Lampe 


Demas famianan: 
Croes, Kock, Muyale, Koolman, Ras, Bikker, 
Coffie, Rozier, Falconi, Wever, Helder, 
Rasmijn, Tromp,Bernadina, Kelly, Starke, Dirks, 
Boekhout, de Lange, v/ Varsseveld, Lampe, 
Dubero 


Nos ta invita boso pa e acto di entiero cual 
ta tuma lugar na: Misa Birgen Di Fatima na 
Dakota Diamars 7 februari 2023 di 9:00 - 
11:00 am y despues pa Santana Catholico 
de Vries na Sta Cruz 


Nos ta lamenta cu nos no ta ricibi bishita di 
condolencia na cas. 


Tambe nos ta pidi disculpa si nos por a 
lubida un of otro famia den nos tristeza 


GOZA BIDA #TANTE FANNY 


“Señor ta mi wardador, 
mi’n tin falta di nada 
Den cunucu di yerba berde 
e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu un tristesa profundo pero conforme 
cu boluntad di Dios nos ta anuncia 
fayecimento di: 


Sra. Brilia Josefa 
Bakmeyer Hoek 
cariñosamente yama: “Mama” of “Tantan” 
*29-10-1927 †04-02-2023 


Acto di entiero lo wordo anuncia despues 


D 
iasabra algo prome mey anochi po- 
lis a bay un adres den Clabillostraat, 
unda lo tawata tin pelea cu destruccion. 
Den algun minuut na e adres polis a pidi 
pa transportwagen.  A bay over na de- 
tene un homber y a hibe warda di Pla- 
ya, unda e lo mester a presenta dilanti un 
Sub Fiscal si ta bon. Polis na varios oca- 
sion a bay den e caya aki pa problema 
similar. 


Detencion despues di 
bringamento na Tarabana 


D 
iabierna dia 10 di februari directi- 
va di Centro di Bario Playa Pabao 
ta organisa su festival di disfraz di ma- 
terial recicla. E actividad ta cuminsa 
pa 6pm y ta termina pa 8pm. Meta di e 
actividad ta pa stimula e creatividad di 
nos muchanan y nan mayornan pero 
tambe pa crea e ambiente di carnaval 
cu nos ta aden. Lo participa den tres 
grupo. 


E prome grupo ta e muchanan di kleu- 
terschool, e di dos ta muchanan di 
1ste, 2de y 3de klas mientras e ultimo 
grupo ta e muchanan di 4de, 5de y 6de 
klas. Naturalmente mester inscribi. E 
ultimo dia pa inscribi ta diaranson 8 
di februari atardi pa 6’or. Na momento 
di inscribi ta ricibi e reglanan. Pa mas 
informacion por yama centro di Bario 
Playa riba telefon 583-7775. 


Festival di disfraz 
na Playa Pabao 


Ultimo dia pa inscribi diaranson 8 di februari 


